KOMISIJOS REGLAMENTAS (EB) Nr. 1454/2007
2007 m. gruodžio 10 d.
nustatantis eksporto grąžinamųjų išmokų už tam tikrų žemės ūkio produktus nustatymo konkurso tvarkos įvedimo bendrąsias taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 31 straipsnio 14 dalį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (2), ypač į jo 18 straipsnį,
atsižvelgdama į 2003 m. rugsėjo 29 d. Tarybos reglamentą (EB) Nr. 1785/2003 dėl bendro ryžių rinkos organizavimo (3), ypač į jo 15 straipsnio 3 dalį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (4), ypač į jo 33 straipsnio 4 dalį,
kadangi:
(1)
Vadovaujantis Reglamento (EB) Nr. 1255/1999 31 straipsnio 1 dalimi ir kitų reglamentų dėl bendro žemės ūkio produktų rinkų organizavimo atitinkamais straipsniais, skirtumas tarp tam tikrų žemės ūkio produktų biržos kainų ar kainų pasaulio rinkoje ir Bendrijoje gali būti dengiamas eksporto grąžinamosiomis išmokomis, laikantis ribų, nustatytų susitarimais, sudarytais pagal Sutarties 300 straipsnį.
(2)
Siekiant veiksmingiausiai panaudoti turimus išteklius ir padidinti skaidrumą bei eksportuotojų, siekiančių gauti grąžinamąsias išmokas, konkurenciją, grąžinamųjų išmokų už produktus, kuriems tokia procedūra nustatyta anksčiau, dydį Komisija gali nustatyti konkurso tvarka.
(3)
Komisijos reglamentuose, nustatančiuose išsamias konkursų dėl eksporto grąžinamųjų išmokų tam tikro bendrosios rinkos organizavimo atžvilgiu sistemos taikymo taisykles, numatomos skirtingos eksporto grąžinamųjų išmokų konkursų tvarkos taisyklės.
(4)
Siekiant supaprastinti administravimo ir kontrolės mechanizmus ir padidinti jų efektyvumą, turėtų būti nustatytos bendrosios eksporto grąžinamųjų išmokų konkursų administravimo taisyklės.
(5)
Siekiant sumažinti administracinę ūkio subjektų ir nacionalinių administracijų naštą, konkursas turėtų būti rengiamas kartu su eksporto licencijų paraiškų teikimo procedūra, o laimėjus konkursą konkurso užstatas turėtų galioti kaip licencijos užstatas.
(6)
Pasiūlymuose turėtų būti nurodyta visa informacija, būtina norint juos įvertinti, taip pat turėtų būti numatytas apsikeitimas informacija tarp valstybių narių ir Komisijos.
(7)
Užstatu turėtų būti užtikrinta, kad patvirtinti kiekiai bus eksportuoti pagal licenciją, išduotą laikantis konkurso tvarkos. Dėl to turėtų būti patvirtintos nuostatos dėl užstato, įmokėto pagal 1985 m. liepos 22 d. Komisijos reglamentą (EEB) Nr. 2220/85, nustatantį bendras išsamias taisykles dėl užstatų sistemos taikymo žemės ūkio produktams (5), grąžinimo ir negrąžinimo.
(8)
Atsižvelgiant į gautus pasiūlymus, gali būti nustatytas didžiausias eksporto grąžinamosios išmokos dydis. Tačiau rinkoje gali susidaryti situacijos, kai dėl ekonominių ar kitokių priežasčių būtina atmesti visus gautus pasiūlymus.
(9)
Patirtis rodo, kad reikia nustatyti nuostatas, kuriomis būtų užkirstas kelias netikslių dokumentų teikimui. Todėl reikėtų sukurti tinkamą sankcijų sistemą ir nustatyti atvejus, kai sankcijos neturi būti taikomos.
(10)
Šiame reglamente numatytoms eksporto grąžinamosioms išmokoms turėtų būti taikomi 1999 m. balandžio 15 d. Komisijos reglamentas (EB) Nr. 800/1999, nustatantis bendrąsias išsamias eksporto grąžinamųjų išmokų sistemos taikymo žemės ūkio produktams taisykles (6), ir 2000 m. birželio 9 d. Komisijos reglamentas (EB) Nr. 1291/2000, nustatantis bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (7).
(11)
Todėl priėmus bendrąsias taisykles, 1975 m. kovo 6 d. Komisijos reglamentas (EEB) Nr. 584/1975, nustatantis išsamias konkursų dėl eksporto grąžinamųjų išmokų už ryžius sistemos taikymo taisykles (8), ir 2004 m. kovo 26 d. Komisijos reglamentas (EB) Nr. 580/2004, nustatantis eksporto grąžinamųjų išmokų skyrimo už žemės ūkio produktus konkurso tvarką (9), turėtų būti panaikinti.
(12)
Šiame reglamente numatytos priemonės atitinka susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Taikymo sritis
1. Šiame reglamente nustatomos bendrosios eksporto grąžinamųjų išmokų už produktus toliau nurodytuose sektoriuose dydžio nustatymo konkursų organizavimo ir administravimo taisyklės:
a)
pieno ir pieno produktų,
b)
grūdų,
c)
ryžių,
d)
cukraus.
Šis reglamentas taikomas nepažeidžiant nukrypti leidžiančių bei specialių nuostatų, išdėstytų Komisijos reglamentuose, kuriuose skelbiamas eksporto grąžinamųjų išmokų už pirmoje pastraipoje minėtus žemės ūkio produktus nustatymo konkursas.
2. Taikant šį reglamentą, kompetentingos valstybių narių institucijos yra valstybių narių tarnybos arba įstaigos, kurios akredituotos kaip mokėjimo agentūros ir kurios atitinka Tarybos reglamento (EB) Nr. 1290/2005 (10) 6 straipsnyje nustatytas sąlygas.
3. Jei šiame reglamente nenurodyta kitaip, taikomi reglamentai (EB) Nr. 800/1999 ir (EB) Nr. 1291/2000.
2 straipsnis
Konkurso skelbimas
1. Konkursas dėl kiekvieno atskiro produkto skelbiamas Komisijos reglamente (toliau - konkurso skelbimo reglamentas) Reglamento (EB) Nr. 1255/1999 42 straipsnio 2 dalyje ir atitinkamuose kitų reglamentų dėl bendro susijusių žemės ūkio produktų rinkos organizavimo straipsniuose nustatyta tvarka.
2. Konkurso skelbimo reglamente nurodoma tokia informacija:
a)
produktai, dėl kurių skelbiamas konkursas, ir jų atitinkami KN kodai;
b)
konkurso trukmė (pasiūlymų teikimo laikotarpis) ir įvairūs tarpiniai laikotarpiai, kai galima pateikti pasiūlymus;
c)
pradinis terminas ir galutinis terminas, kada galima teikti pasiūlymus;
d)
jeigu taikytina, bendras kiekis, dėl kurio skelbiamas konkursas;
e)
mažiausias kiekis, kuris turi būti nurodytas kiekviename pasiūlyme;
f)
užstato dydis;
g)
paskirties vieta, kur turi būti eksportuoti produktai, jeigu reikia;
h)
kompetentinga valstybės narės institucija, kuriai turi būti siunčiami pasiūlymai.
3. 2 dalies b, d ir h punktuose prašoma informacija gali būti skelbiama Europos Sąjungos oficialiajame leidinyje pranešime apie kvietimą dalyvauti konkurse.
4. Nuo konkurso skelbimo reglamento įsigaliojimo arba nuo pranešimo apie kvietimą dalyvauti konkurse paskelbimo iki pirmos pasiūlymų pateikimo dienos turi praeiti bent 6 dienos.
3 straipsnis
Pasiūlymų ir eksporto licencijų paraiškų teikimas
1. Bendrijoje įsteigti ir PVM tikslais Bendrijoje registruoti ūkio subjektai pasiūlymus pateikia kompetentingoms valstybių narių institucijoms, nurodytoms konkurso skelbimo reglamente arba pranešime apie kvietimą dalyvauti konkurse.
2. Pasiūlymai pateikiami kartu su užpildyta paraiškos gauti eksporto licenciją forma, kaip numatyta Reglamente (EB) Nr. 1291/2000.
3. Pasiūlymai gali būti pateikti elektroniniu būdu, naudojantis ūkio subjektams atitinkamos valstybės narės suteiktomis priemonėmis. Kompetentingos valstybių narių institucijos gali reikalauti, kad elektroniniu būdu pateikti pasiūlymai būtų pasirašyti saugiu elektroniniu parašu, kaip apibrėžta Europos Parlamento ir Tarybos direktyvos 1999/93/EB (11) 2 straipsnio 2 punkte. Visais kitais atvejais kompetentingos institucijos reikalauja elektroninio parašo, kuriuo užtikrinamas lygiavertis parašo funkcionalumas, taikant tokias pačias taisykles ir sąlygas, kaip Komisijos sprendimu Nr. 2004/563/EB, Euratomas (12) ir jo įgyvendinimo taisyklėmis (13) apibrėžta Komisijos nuostatose dėl elektroninių ir skaitmeninių dokumentų.
4. Taikant 2 straipsnio 2 dalies g punktą, licencijos paraiškoje nurodoma paskirties vieta, nurodyta konkurso skelbimo reglamente.
5. Pasiūlymas laikomas tinkamu, jei jis atitinka šias sąlygas:
a)
licencijos paraiškos 20 skiltyje nurodytas konkurso skelbimo reglamentas ir galutinė tarpinio pasiūlymų pateikimo laikotarpio data;
b)
licencijos paraiškos 4 skiltyje nurodyti konkurso dalyvio identifikacijos duomenys: pavadinimas, adresas ir PVM registracijos numeris;
c)
licencijos paraiškos 16 skiltyje nurodytas produkto KN kodas;
d)
jeigu taikytina, laikomasi konkurso skelbimo reglamente nurodyto mažiausio ir didžiausio kiekio;
e)
licencijos paraiškos 20 skiltyje nurodyta eksporto grąžinamoji išmoka, siūloma už vienetą ir išreikšta eurais ir centais;
f)
licencijos paraiškos 17 ir 18 skiltyse nurodytas eksportuotino produkto kiekis;
g)
2 straipsnio 2 dalies g punkto taikymo atveju licencijos paraiškos 7 skiltyje turi būti nurodyta eksporto paskirties vieta;
h)
konkurso dalyvis pagal Reglamento (EEB) Nr. 2220/85 III dalies nuostatas ir nukrypdamas nuo Reglamento (EB) Nr. 1291/2000 15 straipsnio 2 dalies įmokėjo užstatą iki paraiškų pateikimo tarpinio laikotarpio pabaigos ir per tą patį laikotarpį pateikė to įrodymą;
i)
pasiūlyme konkurso dalyvis nenurodo jokių kitų sąlygų, išskyrus minėtąsias šioje dalyje;
j)
jis pateiktas valstybės narės, kurioje pasiūlymas teikiamas, valstybine kalba arba viena iš valstybinių kalbų.
6. Konkurso užstatas taip pat yra eksporto licencijos užstatas.
7. Pateikti konkurso pasiūlymai neatsiimtini ir iš dalies nekeistini.
4 straipsnis
Pasiūlymų nagrinėjimas
1. Kompetentingos valstybių narių institucijos išnagrinėja pasiūlymus pagal 3 straipsnio 5 dalyje nurodytus reikalavimus. Visų pirma jos patikrina tos informacijos teisingumą ir nusprendžia, ar pasiūlymai atitinka konkurso sąlygas.
2. Asmenys, kuriems leidžiama gauti ir nagrinėti pasiūlymus, įpareigojami pašaliniams asmenims neatskleisti jokių su šiais pasiūlymais susijusių duomenų.
3. Jeigu pasiūlymas neatitinka konkurso sąlygų, kompetentingos valstybės narės institucijos apie tai praneša konkurso dalyviui.
5 straipsnis
Pranešimas Komisijai apie pasiūlymus
1. Kompetentingos valstybių narių institucijos Komisijai praneša apie visus konkurso sąlygas atitinkančius pasiūlymus.
2. Pranešimuose nepateikiami 3 straipsnio 5 dalies b punkte nurodyti duomenys.
3. Per atitinkamą Komisijos konkurso skelbimo reglamentuose nurodytą konkretų laikotarpį pranešimai pateikiami elektroniniu būdu, naudojantis priemonėmis, kurias valstybėms narėms nurodė Komisija.
Pranešimų forma ir turinys nustatomas remiantis Komisijos valstybėms narėms pateiktais modeliais. Šie modeliai neturi būti naudojami, neinformavus kompetentingo vadybos komiteto.
4. Jei pasiūlymų negauta, apie tai valstybės narės turi pranešti Komisijai per 3 dalyje nurodytą laikotarpį.
6 straipsnis
Sprendimas remiantis pasiūlymais
1. Remdamasi pasiūlymais, apie kuriuos buvo pranešta pagal 5 straipsnio 1 dalį, ir laikydamasi Reglamento (EB) Nr. 1255/1999 42 straipsnio 2 dalyje ir atitinkamuose kitų reglamentų dėl bendro susijusių žemės ūkio produktų rinkos organizavimo straipsniuose nustatytos tvarkos, Komisija priima sprendimą:
a)
nenustatyti didžiausio grąžinamosios išmokos dydžio; arba
b)
nustatyti didžiausią grąžinamosios išmokos dydį.
2. Pateikus pasiūlymus, kuriuose nurodytas didžiausias grąžinamosios išmokos dydis, 2 straipsnio 2 dalies g punkto taikymo atveju Komisija gali nustatyti koeficientą, taikomą skiriant kiekius, dėl kurių skelbiamas konkursas.
3. Sprendimas dėl grąžinamųjų išmokų skelbiamas Europos Sąjungos oficialiajame leidinyje.
7 straipsnis
Sprendimai dėl pasiūlymų ir eksporto licencijų išdavimas
1. Jeigu pagal 6 straipsnio 1 dalį nustatomas didžiausias eksporto grąžinamosios išmokos dydis, kompetentingos valstybių narių institucijos priima tuos pasiūlymus, kurie tapatūs didžiausio dydžio grąžinamajai išmokai arba mažesni už ją. Visi kiti pasiūlymai bus atmesti.
2. Jeigu grąžinamoji išmoka nenustatoma, atmetami visi pasiūlymai.
Kompetentingos valstybių narių institucijos nepriima pasiūlymų, apie kuriuos nebuvo pranešta pagal 5 straipsnio 1 dalį.
3. Po 6 straipsnio 1 dalyje minėto Komisijos sprendimo dėl grąžinamųjų išmokų paskelbimo kompetentingos valstybių narių institucijos priima 1 dalyje minėtus sprendimus.
4. Ne vėliau kaip penktą darbo dieną po Komisijos sprendimo, kuriuo nustatomas didžiausias grąžinamosios išmokos dydis, įsigaliojimo kompetentinga valstybės narės institucija konkurso laimėtojams išduoda licencijas eksportuoti patvirtintą kiekį, įrašydama pasiūlyme pasiūlytą grąžinamąją išmoką. Taikant 2 straipsnio 2 dalies g punktą, licencijoje įrašoma paskirties vieta, nurodyta konkurso skelbimo reglamente.
5. Nukrypstant nuo Reglamento (EB) Nr. 1291/2000 23 straipsnio 1 dalies, eksporto licencija įsigalioja nuo faktinės jos išdavimo dienos.
8 straipsnis
Konkurso laimėtojų teisės ir prievolės
1. Pagal 7 straipsnio 3 dalyje minėtą sprendimą konkurso laimėtojai turi teisę gauti licenciją eksportuoti patvirtintą kiekį ir patvirtintą eksporto grąžinamąją išmoką.
2. Jeigu taikytina, konkurso laimėtojai privalo patvirtintą kiekį eksportuoti per licencijos galiojimo laikotarpį ir tą kiekį pristatyti į 2 straipsnio 2 dalies g punkte minėtą paskirties vietą.
9 straipsnis
Užstato grąžinimas ir negrąžinimas
1. Pirminis reikalavimas, kaip apibrėžta Reglamento (EEB) Nr. 2220/85 20 straipsnio 1 dalyje, yra patvirtintą kiekį eksportuoti per licencijos galiojimo laikotarpį. Jei konkurso skelbimo reglamente nurodoma konkreti paskirties vieta, minėta šio reglamento 2 straipsnio 2 dalies g punkte, taikoma Reglamento (EB) Nr. 1291/2000 35 straipsnio 5 dalis.
2. Užstatas grąžinamas, kai:
a)
pasiūlymas neatitinka konkurso sąlygų arba atmetamas;
b)
įvykdoma 8 straipsnio 2 dalyje nurodyta prievolė;
c)
taikant 6 straipsnio 2 dalį, grąžinto užstato dydis atitinka nepatvirtintą kiekį.
3. Užstatas negrąžinamas, jei neįvykdoma 8 straipsnio 2 dalyje nurodyta prievolė, išskyrus force majeure atvejus.
10 straipsnis
Grąžinamųjų išmokų grąžinimas ir sankcijos
1. Nenukrypstant nuo Komisijos reglamento (EB) Nr. 800/1999 IV antraštinės dalies 2 skyriaus, jeigu nustatoma, kad dokumente, kurį konkurso dalyvis pateikia siekdamas, jog jam būtų suteiktos šiame reglamente numatytos teisės, pateikiama informacija yra klaidinga, tais atvejais, kai ši klaidinga informacija turi lemiamą reikšmę suteikiant minėtą teisę, kompetentingos valstybės narės institucijos neleidžia konkurso dalyviui dalyvauti eksporto grąžinamųjų išmokų už produktus, kuriems taikomas atitinkamas konkursas, teikimo konkurso tvarka schemoje vienerius metus nuo tos dienos, kai priimtas galutinis administracinis pažeidimo nustatymo sprendimas.
2. 1 dalis netaikoma, jeigu pareiškėjas kompetentingoms institucijoms įtikinamai įrodo, kad 1 dalies įžanginėje frazėje nurodyta padėtis susidarė ne dėl jo didelio aplaidumo arba kad ji susidarė dėl force majeure arba įvykusios akivaizdžios klaidos.
3. Apie 1 dalies taikymo atvejus valstybės narės informuoja Komisiją. Komisija suteikia galimybes šią informaciją gauti kitoms valstybėms narėms.
11 straipsnis
Panaikinimas
Reglamentas (EEB) Nr. 584/75 panaikinamas.
Reglamentas (EB) Nr. 580/2004 panaikinamas nuo 2008 m. liepos 1 d.
12 straipsnis
Įsigaliojimas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas konkursams, kurie paskelbti šiam reglamentui įsigaliojus, nepažeidžiant 11 straipsnio antros pastraipos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 10 d.